Касцёл Святога Міхаіла Арханёла (Дэмбна)

Касцёл Святога Міхаіла Арханёла — драўляны касцёл у гатычным стылі, пабудаваны ў XV стагоддзі ў польскай вёсцы Дэмбна (цяпер Наватаргскі павет Малапольскага ваяводства). Разам з шэрагам іншых храмаў уваходзіць у склад помніка сусветнай спадчыны ЮНЕСКА «Драўляныя цэрквы на поўдні Малой Польшчы». Гісторыя Першы касцёл у Дэмбне, хутчэй за ўсё, быў пабудаваны ў XIII стагоддзі. Цяперашні касцёл быў пабудаваны ў другой палове XV стагоддзя на месцы больш ранняга храма. Шатровая званіца была прыбудавана ў 1601 годзе. Касцёл у Дэмбне з'яўляецца адным з найбольш добра захаваных драўляных гатычных храмаў у Польшчы і разглядаецца як помнік міжнароднага значэння (намінаваны на званне аднаго з сямі цудаў Польшчы). Архітэктура Драўляны касцёл пабудаваны з лістоўніцы без адзінага цвіка, мацаванні з драўляных клінаў. Шатровы двухсхільны дах пакрыты гонтам. У архітэктуры збудавання захоўваецца сувязь з народным дойлідствам. Прэзбітэрый касцёла арыентаваны на ўсход. Храм захоўвае сваю арыгінальную структуру, у інтэр'еры захаваўся ўнікальны познегатычны трафарэтны роспіс. У алтары храма — копія напісанай на дрэве іконы XIII стагоддзя (арыгінал знаходзіцца ў Вавельскім замку ў Кракаве). Акрамя таго, у касцёле знаходзяцца познегатычны трыпціх пачатку XVI стагоддзя, крыж, які датуецца 1380 годам, табернакль пачатку XIV стагоддзя, ксілафон XV стагоддзя. З-за высокай пажарнай небяспекі ў касцёл не праведзена электрычнасць, знутры яго асвятляюць толькі маленькія лампадкі. На фасадзе захаваўся кансэкрацыйны крыж. Касцёл Святога Міхаіла Арханёла ў Дэмбне — найстарэйшая пабудова з драўляным паліхромным інтэр'ерам у Еўропе. Касцёл лічыцца адным з найстарэйшых збудаванняў падобнага тыпу ў Польшчы, пасля вежы касцёла Святога Міхаіла Арханёла ў Бінарове. Зноскі Спасылкі На Вікісховішчы ёсць медыяфайлы па тэме Касцёл Святога Міхаіла Арханёла (Дэмбна)